Μουσά Σισοκό

Ο **Μουσά Σισοκό**, γεννημένος στις 16 Αυγούστου 1989 στο Μπλαν-Μενίλ, είναι διεθνής Γάλλος ποδοσφαιριστής ο οποίος αγωνίζεται ως μέσος για λογαριασμό του Παναθηναϊκού.  

## Συλλογική καριέρα
Γεννήθηκε στη Γαλλική συνοικία Μπλάν Μενίλ στις 16 Αυγούστου 1989 
από μαλιανούς γονείς άρχισε το ποδόσφαιρο από μικρή ηλικία σε μια τοπική ομάδα
Προερχόμενος από την εργατική συνοικία της *Rose des Vents*, ξεκίνησε την ενασχόληση με το ποδόσφαιρο από την τοπική ομάδα του Ωλναί-σου-Μπουά (Σεν-Σαιν-Ντενί). Στη συνέχεια μετακόμισε στην Ρεντ Σταρ 93 και έπειτα το 2002 σε ηλικία 13 ετών εντάχθηκε στα τμήματα υποδομής της Τουλούζ ΦΚ. Τακτικό στέλεχος της Εθνικής Γαλλίας σε όλες τις ηλικιακές κατηγορίες, υπέγραψε το πρώτο του επαγγελματικό συμβόλαιο το 2006 με την ΤΦΚ, λίγες, μόλις, ημέρες αφότου εντάχθηκε στην δεύτερη ομάδα του συλλόγου η οποία αγωνιζόταν στο CFA.

### Τουλούζ ΦΚ
Ο Μουσά Σισοκό εντάχθηκε στην πρώτη ομάδα της ΤΦΚ τον Ιούνιο του 2007 σε ηλικία 17 ετών και ξεκίνησε να γίνεται γνωστός στο ευρύ κοινό στη διάρκεια των φιλικών αγώνων προετοιμασίας της Τουλούζ Φουτμπόλ Κλαμπ τον Ιούλιο του 2007 (απέναντι σε μια τοπική ομάδα επίλεκτων, στην Σετ, την Ροντέζ και την Μαρσέιγ) όπου και κατάφερε να εντυπωσιάσει όσους έδωσαν το παρών.

Πραγματοποίησε το ντεμπούτο του στην Λιγκ 1 στις 3 Αυγούστου 2007 σε εκτός έδρας αναμέτρηση στην Βαλανσιέν, όπου μπήκε στον αγωνιστικό χώρο ως αλλαγή στο 66ο λεπτό της συγκεκριμένης αναμέτρησης στην θέση του Φαμπίνιο, φορώντας στην φανέλα του τον αριθμό 22 της *« Téfécé »*. Στην αμέσως επόμενη αναμέτρηση, αγωνίστηκε ως βασικός απέναντι στην Λυών (νίκη της ΤΦΚ με σκορ 1-0). Παρά μια καλή εμφάνιση αλλά χωρίς να δείξει κάτι το αξιοπρόσεκτο, άνθρωποι της Ίντερ που βρίσκονταν στο Σταντιόμ εκείνη την ημέρα δήλωσαν ότι ο παίκτης τους είχε προκαλέσει θετική εντύπωση. Στις 15 Αυγούστου 2007, πραγματοποίησε το ντεμπούτο του στο Τσάμπιονς Λιγκ απέναντι στην Λίβερπουλ. Πέτυχε το πρώτο του τέρμα σε επίσημη αναμέτρηση στις 1 Σεπτεμβρίου 2007, στο Σταντιόμ της Τουλούζ, σε αναμέτρηση απέναντι στην ΑΖ Οσέρ (νίκη με σκορ 2-0). Το πολύ όμορφο τέρμα του απέναντι στην Σκίρχαϊν για το Κύπελλο Γαλλίας στις 24 Ιανουαρίου 2009, τον βοήθησε να ολοκληρώσει την σεζόν με τον καλύτερο δυνατό τρόπο.

Μεγάλο ταλέντο στην Τουλούζ ΦΚ, ο Μουσά Σισοκό κλήθηκε από τον πρώην προπονητή της Τουλούζ, Ερίκ Μομπαέρ στην Εθνική Γαλλίας U21 τον Σεπτέμβριο του 2008.

Στις 3 Αυγούστου 2009, έπειτα από μία εξαιρετική σεζόν με την Τουλούζ ΦΚ, ο Ραϊμόν Ντομενέκ τον κάλεσε στην αποστολή που θα αντιμετώπιζε τις Νήσους Φερόες στα πλαίσια των προκριματικών του Παγκοσμίου Κυπέλλου του 2010. Δεν αγωνίστηκε στη διάρκεια της νίκης της Γαλλίας με σκορ 1-0 (τέρμα του συμπαίκτη του Αντρέ-Πιέρ Ζινιάκ), ωστόσο δικαίωσε όσους πίστευαν σε αυτόν σκοράροντας στην αμέσως επόμενη αναμέτρηση απέναντι στην Σαιντ-Ετιέν, με την ομάδα της Τουλούζ. Τελικά σημείωσε την πρώτη του διεθνή συμμετοχή με την Εθνική Γαλλίας αγωνιζόμενος στο Σταντ ντυ Ρουντουρού στο Γκενγκάν στις 10 Οκτωβρίου 2009, στη διάρκεια της αναμέτρησης Γαλλία - Νήσοι Φερόες, μπαίνοντας στον αγωνιστικό χώρο ως αλλαγή στο 62ο λεπτό της συγκεκριμένης αναμέτρησης.

Στις 6 Φεβρουαρίου 2011, στα πλαίσια της 22ης αγωνιστικής της Λιγκ 1, πέτυχε το πρώτα δύο τέρματα στη διάρκεια μίας αναμέτρησης στην καριέρα του απέναντι στην ΑΣ Μονακό (σκορ: 2-0) χαρίζοντας τη νίκη στην ομάδα του.

Στις 4 Οκτωβρίου 2012, ο Μουσά Σισοκό κλήθηκε στην Εθνική Γαλλίας από τον Ντιντιέ Ντεσάν ύστερα από περισσότερα από δύο χρόνια μετά την τελευταία του κλήση το 2010 απέναντι στη Νορβηγία.

### Νιούκασλ Γιουνάιτεντ
Στις 24 Ιανουαρίου 2013, ο Μουσά Σισοκό υπέγραψε στη Νιούκαστλ έναντι ποσού ύψους 2,5 εκατομμυρίων ευρώ. Στις 29 Ιανουαρίου 2013, αγωνίστηκε για πρώτη φορά ως βασικός σε αναμέτρηση απέναντι στην Άστον Βίλα. Το Σάββατο 2 Φεβρουαρίου του ιδίου έτους, ο Μουσά Σισοκό πέτυχε δύο τέρμα στη νίκη της Νιούκαστλ απέναντι στην Τσέλσι (3-2), λαμβάνοντας θερμό χειροκρότημα από το κοινό του Σαιντ Τζέιμς Παρκ κατά την αντικατάστασή του. Στις 24 Φεβρουαρίου 2013, η Νιούκαστλ βρισκόταν πίσω στο σκορ με 1-0 απέναντι στη Σαουθάμπτον ΦΚ. Στο 33ο λεπτό της συγκεκριμένης αναμέτρησης, ο Μουσά Σισοκό πέτυχε ένα τέρμα που βοήθησε τη Νιούκαστλ να ισοφαρίσει το σκορ. Οι *[[Νιούκασλ Γιουνάιτεντ|Magpies]]* τελικώς πήραν τη νίκη στη συγκεκριμένη αναμέτρηση με σκορ 4-2.

Την σεζόν 2014-15, ο Σισοκό παρέλαβε το περιβραχιόνιο του αρχηγού για μερικά ματς, έπειτα από τον τραυματισμό του συμπαίκτη του, Φαμπρίσιο Κολοτσίνι. Στο πρώτο του παιχνίδι ως αρχηγός, σκόραρε και το πρώτο του γκολ στην σεζόν, σε μία νίκη με 1-0 επί της Κουίνς Παρκ Ρέιντζερς. Την Πρωτοχρονιά του 2015, σκόραρε ξανά, συνεισφέροντας στην ισοπαλία της ομάδας του με 3-3 επί της Μπέρνλι. Στις 24 Μαΐου 2015, στο τελευταίο παιχνίδι της σεζόν, σκόραρε το πρώτο γκολ της αναμέτρησης στην νίκη της ομάδας του με 2-0 επί της Γουέστ Χαμ, διασφαλίζοντας την ασφάλεια παραμονής του συλλόγου στην Πρέμιερ Λιγκ.

Κατά την σεζόν 2015-16, κλήθηκε εκ νέου να γίνει αρχηγός της ομάδας, αυτήν την φορά για τα τελευταία 6 παιχνίδια της σεζόν. Στις 16 Απριλίου 2016, στο πρώτο του παιχνίδι ως αρχηγός της ομάδας, σκόραρε και το μοναδικό του τέρμα στη σεζόν, σε μία νίκη με 3-0 επί της Σουόνσι. Αυτό το παιχνίδι, πυροδότησε ένα αήττητο σερί 6 αγώνων για τις καρακάξες, συμπεριλαμβανομένων δύο ισοπαλιών απέναντι σε Μάντσεστερ Σίτι και Λίβερπουλ αλλά και μίας νίκης με 5-1 επί της Τότεναμ στο τελευταίο παιχνίδι της σεζόν. Παρά το σερί αυτό, η ομάδα του δεν κατάφερε να παραμείνει στην κατηγορία και υποβιβάστηκε στην Τσάμπιονσιπ. 

### Τότεναμ Χότσπερ
Στις 31 Αυγούστου 2016, ο Σισοκό υπέγραψε πενταετές συμβόλαιο με την Τότεναμ, με την μεταγραφή του να κοστίζει 30εκ. αγγλικές λίρες. Αξίζει να σημειωθεί ότι η Τότεναμ έδωσε μεγάλη μάχη με την Έβερτον για την υπογραφή του παίκτη, την τελευταία ημέρα των μεταγραφών. Ο Σισοκό έκανε το ντεμπούτο του με τους *"πετινούς",* στις 10 Σεπτεμβρίου του ίδιου έτους, σε μία εκτός έδρας αναμέτρηση με την Στόουκ Σίτι. Στις 22 Οκτωβρίου, ο Σισοκό χτύπησε με τον αγκώνα του τον Χάρι Άλτερ της Μπόρνμουθ και τιμωρήθηκε με αποκλεισμό 3 αγώνων. Δεν ξαναέπαιξε σε αγώνα της Τότεναμ μέχρι τις 3 Δεκεμβρίου, ενώ συνολικά μέχρι το τέλος της σεζόν ξεκίνησε μόλις 4 φορές βασικός, υπό την τεχνική ηγεσία του Μαουρίσιο Ποτσετίνο. Παρά την απογοητευτική πρώτη σεζόν του στον σύλλογο, ο Σισοκό είχε εκτεταμένη συμμετοχή στην αρχή της σεζόν 2017-18, έπειτα από πολλαπλούς τραυματισμούς στην μεσαία γραμμή. Στις 23 Σεπτεμβρίου 2017, ξεκινώντας για 4η φορά βασικός σε έξι παιχνίδια Πρέμιερ Λιγκ, ο προπονητής Ποτσετίνο χαρακτήρισε την εμφάνιση του Σισοκό απέναντι στην Γουέστ Χαμ ως "φανταστική", ενώ στις 30 Σεπτεμβρίου του ίδιου έτους, ο παίκτης σκόραρε το πρώτο του γκολ με την φανέλα της Τότεναμ, στην νίκη της ομάδας του με 4-0 επί της Χάντεσφιλντ. 

Κατά τη σεζόν 2018-19, ο Σισοκό αναδείχθηκε πολύτιμο μέλος της Τότεναμ, πραγματοποιώντας συνολικά 44 εμφανίσεις σε όλες τις διοργανώσεις. Επιπλόεν, τον Μάιο του 2019 κέρδισε το βραβείο του παίκτη της χρονιάς που απονέμεται από τους θρύλους της Τότεναμ. Παράλληλα, εκείνη την σεζόν έφτασε μεταξύ άλλων και στον τελικό του ΟΥΕΦΑ Τσάμπιονς Λιγκ απέναντι στην Λίβερπουλ. Εκεί, ο Σισοκό υπέπεσε σε παράβαση πέναλτι, αφού η μπάλα βρήκε το ανυψωμένο χέρι του έπειτα από σέντρα του Σαντιό Μανέ. Ο Μοχάμεντ Σαλάχ εκτέλεσε εύστοχα το πέναλτι και άνοιξε το σκορ για την ομάδα του που εν τέλει κατέκτησε και το τρόπαιο με τελικό σκορ 2-0.

Την σεζόν 2019-20, υπό την τεχνική ηγεσία του Ζοζέ Μουρίνιο, βρήκε ξανά δίχτυα για πρώτο φορά μετά από δύο χρόνια και δεύτερη συνολικά με την φανέλα της Τότεναμ, σε έναν αγώνα απέναντι στην Μπόρνμουθ. Ωστόσο, εξαιτίας της πανδημίας του COVID-19, ο Σισοκό δεν αγωνίστηκε μέχρι τις 19 Ιουνίου 2020, όπου και επανήλθε η αγωνιστική δράση στην Αγγλία. Στις 5 Ιανουαρίου 2021, ο Σισοκό σκόραρε το πρώτο του τέρμα για την σεζόν 2020-21, σε έναν νικηφόρο αγώνα με 2-0 επί της Μπρέντφορντ στα πλαίσια του Καραμπάο Καπ.

### Γουότφορντ ΦΚ
Στις 27 Αυγούστου 2021, ο Σισοκό υπέγραψε διετές συμβόλαιο με την Γουότφορντ. Πραγματοποίησε το ντεπούντο του με τον νέο του σύλλογο δύο ημέρες αργότερα, σε μία εκτός έδρας ήττα με 1-0 από την παλιά του ομάδα, την Τότεναμ. Η Γουότφορντ υποβιβάστηκε στην Τσάμπιονσιπ στο τέλος της σεζόν.

### Ναντ ΦΚ
Στις 1 Ιουλίου 2022, ο Σισοκό ανακοινώθηκε από την Ναντ, με τον ίδιο να επιστρέφει στην Γαλλία έπειτα από 9,5 έτη.

### Επιστροφή στην Γουότφορντ
Στις 10 Ιουλίου 2024, επέστρεψε στην Γουότφορντ της Τσάμπιονσιπ με διετές συμβόλαιο συνεργασίας.

### Παναθηναϊκός
Στις 2 Φεβρουαρίου 2026, ο Σισοκό ανακοινώθηκε από τον Παναθηναϊκό για τον επόμενο ενάμιση χρόνο.

## Εθνική Γαλλίας
[180px|left|thumb|Ο Μουσά Σισοκό, με την [Εθνική Γαλλίας (ποδόσφαιρο ανδρών)|Εθνική Γαλλίας, στις 22 Μαρτίου 2013.]]
Λόγω καταγωγής μπορούσε να αγωνιστεί και για την εθνική ομάδα του Μάλι πατρίδα των γονιών του
Ο Μουσά Σισοκό αγωνίστηκε για πρώτη φορά με τα χρώματα των ''Bleus'' υπό τον Ραϊμόν Ντομενέκ το 2009, κι ενώ πραγματοποιούσε πολύ καλές εμφανίσεις με την ΤΦΚ, ωστόσο δεν συμπεριελήφθη στην αποστολή της Εθνικής Γαλλία για το Παγκόσμιο Κύπελλο του 2010. 

Αν και οι εμφανίσεις τους με τους ''Bleus'' ήταν κάτι παραπάνω από καλές, ωστόσο δεν κλήθηκε ούτε από τον Λοράν Μπλαν για να λάβει μέρος στο Ευρωπαϊκό Πρωτάθλημα του 2012.

Πάραυτα, η καθιέρωσή του ήρθε με την ανάληψη της τεχνικής ηγεσία της Γαλλίας από τον Ντεσάν, ο οποίος τον καθιέρωσε στο αρχικό σχήμα της ομάδας και τον συμπεριέλαβε, ταυτόχρονα, στην αποστολή για το Παγκόσμιο Κύπελλο του 2014. Πέτυχε το πρώτο του τέρμα με την Εθνική Γαλλίας στη διάρκεια της νικηφόρας αναμέτρησης με 5-2 με αντίπαλο την « ''Nati'' » στις 21 Ιουνίου 2014, στα πλαίσια της φάσης των ομίλων του Παγκοσμίου Κυπέλλου 2014.

Ο Σισοκό ήταν ενεργό μέλος στην πορεία της Εθνικής Γαλλίας μέχρι τον τελικό του Ευρωπαϊκού Πρωταθλήματος 2016, ξεκινώντας 4 φορές βασικός. Σημείωσε μια εξαιρετική εμφάνιση στον τελικό της διοργάνωσης απέναντι στην Πορτογαλία, αποκρούοντας δύο σουτ των αντιπάλων. Η χώρα του ωστόσο, λύγισε στην παράταση.

Στις 17 Μαΐου 2018, το όνομά του συμπεριλήφθηκε στην αρχική αποστολή της Εθνικής Γαλλίας για το Παγκόσμιο Κύπελλο 2018 στην Ρωσία. Ωστόσο, λόγω της κακής τότε αγωνιστικής του κατάστασης, δεν συμπεριλήφθηκε στην τελική αποστολή που κατέκτησε εν τέλει και το τουρνουά. Παρόλα αυτά, έπειτα από την επιτυχημένο για αυτόν σεζόν 2018-19 με την Τότεναμ, επανήλθε στις κλήσεις της Εθνικής Γαλλίας τόσο για τα προκριματικά, όσο και για την τελική φάση του Ευρωπαϊκού Πρωταθλήματος 2020. 

## Διακρίσεις

#### Τότεναμ

* Λιγκ Καπ Αγγλίας **(φιναλίστ)**: 2020-21
* ΟΥΕΦΑ Τσάμπιονς Λιγκ **(φιναλίστ)**: 2018-19

#### Ναντ

* Κύπελλο Γαλλίας **(φιναλίστ)**: 2022-23

#### Εθνική Γαλλίας

* Ευρωπαϊκό Πρωτάθλημα **(φιναλίστ)**: 2016

#### Ατομικές

* Ομάδα της σεζόν στο ΟΥΕΦΑ Τσάμπιονς Λιγκ: 2018-19
* Παίκτης της σεζόν για την Τότεναμ: 2019

## Παραπομπές


## Εξωτερικοί Σύνδεσμοι

* Προφίλ του Μουσά Σισοκό στο footballdatabase.eu
*

Κατηγορία:Γάλλοι ποδοσφαιριστές
Κατηγορία:Μέσοι ποδοσφαιριστές
Κατηγορία:Ποδοσφαιριστές Εθνικής Γαλλίας Κ16
Κατηγορία:Ποδοσφαιριστές Εθνικής Γαλλίας Κ17
Κατηγορία:Ποδοσφαιριστές Εθνικής Γαλλίας Κ18
Κατηγορία:Ποδοσφαιριστές Εθνικής Γαλλίας Κ19
Κατηγορία:Ποδοσφαιριστές Εθνικής Γαλλίας Κ21
Κατηγορία:Ποδοσφαιριστές Εθνικής Γαλλίας
Κατηγορία:Ποδοσφαιριστές Τουλούζ ΦΚ
Κατηγορία:Ποδοσφαιριστές Λιγκ 1
Κατηγορία:Ποδοσφαιριστές Νιούκασλ Γιουνάιτεντ
Κατηγορία:Ποδοσφαιριστές Πρέμιερ Λιγκ
Κατηγορία:Ξένοι ποδοσφαιριστές στην Αγγλία
Κατηγορία:Γάλλοι ποδοσφαιριστές στο εξωτερικό
Κατηγορία:Ποδοσφαιριστές Παγκοσμίου Κυπέλλου 2014
Κατηγορία:Ποδοσφαιριστές Ευρωπαϊκού Πρωταθλήματος 2016
Κατηγορία:Ποδοσφαιριστές Ευρωπαϊκού Πρωταθλήματος 2020
Κατηγορία:Ποδοσφαιριστές Τότεναμ Χότσπερ
Κατηγορία:Ποδοσφαιριστές ΦΚ Ναντ
Κατηγορία:Ποδοσφαιριστές Γουότφορντ ΦΚ
Κατηγορία:Ποδοσφαιριστές Φούτμπολ Λιγκ (Αγγλία)
Κατηγορία:Ποδοσφαιριστές Παναθηναϊκού
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ξένοι ποδοσφαιριστές στην Ελλάδα